‘คปภ.’นำร่องบุกประกันพม่า
พาเอกชนไทยหารือฝ่ายกำกับปูพรมเตรียมพร้อมรับมือเออีซี
20 พ.ย. 2555

พาเอกชนไทยหารือฝ่ายกำกับปูพรมเตรียมพร้อมรับมือเออีซี
คปภ.นำทีมธุรกิจประกันภัยไทยประเดิมพม่า แสวงหาความร่วมมือลงทุนรับเออีซี
นายประเวช องอาจสิทธิกุล เลขาธิการคณะกรรมการกำกับ และส่งเสริมการประกอบธุรกิจประกันภัย (คปภ.) เปิดเผยว่า ทาง คปภ.ได้นำภาคธุรกิจประกันภัยไทยไปยังประเทศพม่า และได้หารือร่วมกับรัฐมนตรีช่วยว่าการกระทรวงการคลังและรายได้ ประธานคณะกรรมการกำกับดูแลธุรกิจประกันภัย และเลขาธิการสภาหอการค้าและอุตสาหกรรมพม่า เพื่อสร้างความร่วมมือด้านการกำกับดูแลธุรกิจประกันภัยและขยายโอกาสการลงทุนและตลาดประกันภัยไทย
“แม้ปัจจุบันรัฐบาลพม่ายังไม่อนุญาตให้บริษัทประกันภัยต่างชาติเข้าไปจัดตั้งบริษัทประกันภัย แต่การเปิดเสรีสาขาการประกันภัยตามกรอบประชาคมเศรษฐกิจอาเซียนในปี 2558 อาจเป็นจุดเริ่มต้นที่เปิดโอกาสให้ธุรกิจประกันภัยต่างชาติเข้ามามากขึ้น และในปีนี้หน่วยงานภาครัฐได้ส่งสัญญาณเริ่มต้นการเปิดเสรีประกันภัย โดยการเปิดโอกาสให้ภาคเอกชนภายในพม่ายื่นคำขอประกอบธุรกิจประกันภัยได้จำนวน 12 บริษัท” นายประเวช กล่าว
นอกจากนี้ ธุรกิจประกันภัยยังมีขนาดเล็กมาก มีจำนวนกรมธรรม์ประมาณ 5 แสนกรมธรรม์ จากจำนวนประชากร 57 ล้านคน ในอนาคตการขยายตัวทางเศรษฐกิจ ภาคอุตสาหกรรมจะมีความต้องการด้านประกันภัยเพิ่มมากขึ้น จึงเป็นโอกาสที่ดีของธุรกิจประกันภัยไทยที่จะเข้าไปแสวงหาลู่ทางขยายตลาดและการลงทุนได้ ซึ่งพม่าเองก็มีภูมิศาสตร์ ศาสนา และวัฒนธรรมใกล้เคียงกับไทยมากที่สุด
คปภ.ยังเสนอให้ความช่วยเหลือด้านวิชาการโดยเฉพาะด้านกฎหมายประกันภัย ซึ่งเป็นพื้นฐานของการกำกับดูแลธุรกิจประกันภัย รวมทั้งโครงสร้างพื้นฐานที่จำเป็น รวมถึงการเชิญผู้แทนจากกระทรวงการคลังและรายได้ และสำนักงานกำกับดูแลธุรกิจประกันภัยของพม่า เข้าร่วมการประชุมนายทะเบียนประกันภัย ครั้งที่ 15 (15th ASEAN Insurance Regulators' Meeting) ณ กรุงเทพฯ เพื่อแลกเปลี่ยนความรู้ ความคิดเห็นเกี่ยวกับการกำกับดูแลธุรกิจประกันภัย ซึ่งเป็นประโยชน์ในการพัฒนาธุรกิจประกันภัยในอาเซียนต่อไป
แหล่งข่าวจากบริษัทประกันภัยเปิดเผยว่า ตลาดประกันวินาศภัยในพม่ามีโอกาสการเติบโตสูง ซึ่งเป็นผลจากการเร่งปฏิรูปนโยบายทางเศรษฐกิจของรัฐบาลพม่า ทำให้เศรษฐกิจ การค้าและการลงทุนเติบโตอย่างรวดเร็ว